《和叔宽赠李方叔》
宋代·苏过

管鲍死已久，交情云雨翻。平生我知子，窥见墙及肩。

老骥叹伏我，壮士悲暮年。百金空鬻技，未分齿发殚。

哀哉兔丝蔓，生理寄所缠。君看秋风至，扫荡何时安。

谁令三径荒，投老食屡艰。短绠谩自持，欲引百尺泉。

造物不我私，同彼草木繁。不求桑榆暖，乃慕松桂寒。

学稼虽可贱，乐志良独难。当观五鼎食，不异瓢与箪。

卜筑愿俱栖，勿学鸡相连。作诗置坐右，勉视后者鞭。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。